b'\n_START_ARTICLE_\nKredit\xc5\xb3 draudimas\n_START_PARAGRAPH_\nKredit\xc5\xb3 draudimas \xe2\x80\x93 draudimo r\xc5\xab\xc5\xa1is. Jis priskiriamas prie ne gyvyb\xc4\x97s draudimo grupi\xc5\xb3._NEWLINE_Kredit\xc5\xb3 draudimo atveju draudikas suteikia draudimin\xc4\x99 apsaug\xc4\x85 draud\xc4\x97jo interesams nuo pirk\xc4\x97j\xc5\xb3 nemokumo, bankroto ir nes\xc4\x85\xc5\xbeiningumo (ty\xc4\x8dinio atsiskaitym\xc5\xb3 nevykdymo) ir d\xc4\x97l to galim\xc5\xb3 nuostoli\xc5\xb3, kuriuos kreditorius gali patirti, jeigu jo preki\xc5\xb3 ar paslaug\xc5\xb3 pirk\xc4\x97jas ne\xc4\xafvykdyt\xc5\xb3 savo prievol\xc4\x97s._NEWLINE_Kredit\xc5\xb3 draudimo paslaugas paprastai vykdo priva\xc4\x8dios ir vienaip ar kitaip valstybi\xc5\xb3 remiamos kompanijos.\n_START_SECTION_\nObjektas\n_START_PARAGRAPH_\nDraudimo objektas \xe2\x80\x93 skolininko debitorinis \xc4\xafsiskolinimas kreditoriui, atsirad\xc4\x99s jam prista\xc4\x8dius prekes ar suteikus paslaugas. Kredit\xc5\xb3 draudikai draudimo polisu garantuoja, kad draud\xc4\x97jo pirk\xc4\x97jui tapus nemokiu, prievol\xc4\x97 vis tiek bus \xc4\xafvykdyta \xe2\x80\x93 draud\xc4\x97jas gaus draudimo i\xc5\xa1mok\xc4\x85 ir tod\xc4\x97l nuostoli\xc5\xb3 nepatirs.\n_START_SECTION_\nTikslai\n_START_PARAGRAPH_\nDraudimo (nuo \xc5\xa1i\xc5\xb3 neigiam\xc5\xb3 komercini\xc5\xb3 ir politini\xc5\xb3 veiksni\xc5\xb3) tikslas \xe2\x80\x93 garantuoti kreditoriui i\xc5\xa1mokas u\xc5\xbe jo teikiamas prekes. Kredit\xc5\xb3 draudimas yra vykdomas draudimo sutarties pagrindu, kuria, \xc4\xafvykus sutartyje nurodytam draudiminiam atsitikimui, draudikas \xc4\xafsipareigoja u\xc5\xbe sutartyje numatyt\xc4\x85 draudimo \xc4\xafmok\xc4\x85 atlyginti draud\xc4\x97jui jo patirt\xc4\x85 sutartyje sutartos sumos dyd\xc5\xbeio \xc5\xbeal\xc4\x85._NEWLINE_Draud\xc5\xbeiant kredit\xc4\x85, tam tikra jo dalis paprastai lieka neapdrausta. Tuo draudimo kompanijos siekia padidinti draud\xc4\x97jo atsakomyb\xc4\x99 kontroliuojant sutartini\xc5\xb3 \xc4\xafsipareigojim\xc5\xb3 vykdym\xc4\x85, pasirenkant bendradarbiavimo partnerius.'